**TECHNINĖ SPECIFIKACIJA**

1. **PIRKIMO OBJEKTAS**

Kvartalinių nuotekų tinklų Kaimelio g., Juzeliūno g., Vilniaus m., projektavimo ir statybos darbai.

1. **PIRKIMO OBJEKTO APIMTYS/ CHARAKTERISTIKA**
   1. **Apimtys**:
2. Nuotekų tinklai D160 ir D200 mm ~ 452 m;
3. Slėginiai nuotekų tinklai D90 mm ~ 82 m;
4. Kvartalinė požeminė buitinių nuotekų siurblinė – 1 vnt.
   1. **Charakteristika:** Savitakinių, slėginių buitinių nuotekų tinklų ir buitinių nuotekų siurblinės projektavimas ir statyba.
5. **SUTARTINIŲ ĮSIPAREIGOJIMŲ VYKDYMO VIETA**

Kaimelio, J. Juzeliūno gatvės, Fabijoniškės, Vilniaus m. sav.

1. **REIKALAVIMAI PIRKIMO OBJEKTUI**
   1. **Esamos situacijos aprašymas**

Šiuo metu indv. namų kvartale Kaimelio g., J. Juzeliūno g. didžioji dalis gyventojų centralizuotai aprūpinami geriamuoju vandeniu iš miesto vandentiekio tinklų, dalis Kaimelio gatvės namų privačiais buitinių nuotekų tinklais prisijungę prie miesto buitinių nuotekų tinklų, o likę šios ir kitų gatvių namų savininkai buitines nuotekas tvarko savarankiškai (vietiniuose įrenginiuose).

* 1. **Pirkimo objekto aprašymas**

2019 m. vykdant kvartalinių tinklų reitingavimą pagal parengtą ir UAB „Vilniaus vandenys“ (toliau – Užsakovas) valdybos patvirtintą Infrastruktūros plėtros objektų reitingavimo metodiką kvartaliniai nuotekų tinklai fizinių asmenų grupei Kaimelio g., Juzeliūno g. ir Fabijoniškių g. numatyti prijungti prie centralizuotų miesto nuotekų tinklų ir investicijos tam suplanuotos 2020 m.

2019 m. buvo parengti kvartalo buitinių nuotekų prijungimo prie centralizuotų miesto tinklų projektiniai pasiūlymai. Pasiūlymų tinklų su atšakomis schema pateikiama kaip rekomendacinio pobūdžio priedas prie šios Techninės specifikacijos (Priedas Nr. 1), o aktualus prijungiamų sklypų sąrašas pateiktas Techninės specifikacijos Priede Nr. 6 ,,Numatytų prijungti būstų sąrašas“. Rangovas gali siūlyti ir kitokius nei pateiktoji schema projektinius sprendinius, jei jie racionalesni, pigiau ir/ar paprasčiau ir/ar greičiau įgyvendinami.

Kvartalo visos gatvės asfaltuotos. Rangovas savo nuožiūra įsivertina tinklų statybos būdą (uždarą ar atvirą). Gatvėse nuotekų tinklai turi būti tiesiami iš D200 mm vamzdžių. Reikės suprojektuoti D160 mm plastikines nuotekų tinklų atšakas, jas užbaigiant plastikiniais šulinėliais prie sklypų ribų, kaip nurodyta Užsakovo techninėje politikoje (nuoroda adresu https://www.vv.lt/lt/partneriams/). Rangovas turės susiderinti ir gauti privačių sklypų savininkų sutikimus, jei nuotekų tinklų apsaugos zona pateks į privačius sklypus.

Visas savitaka surinktas nuotekas rekomenduojama sutekinti į šalia Kaimelio ir J. Juzeliūno gatvių sankryžos planuojamą buitinių nuotekų siurblinę, iš kurios nuotekos turės būti išpumpuotos į Kaimelio gatvėje šalia garažų (Kaimelio g. 92A) esančius miesto nuotekų tinklus d200 mm (rekomenduojamos prisijungimo vietos šulinio kortelė pridedama Techninės specifikacijos Priede Nr. 1). Projekte nuotekų siurblinei suteikti operatyvinį numerį NS-0389.

Siurblinės našumas (vieno siurblio našumas) – 5 l/s. Turi būti numatyta galimybė vienu metu veikti visiems siurbliams. Numatyti debito apskaitą su signalų perdavimu į centrinę Užsakovo dispečerinę per SCADA sistemą. Suprojektuoti ir įrengti elektros paskirstymo ir technologinio proceso automatikos įrenginius su duomenų perdavimu.

Siurblinės slėgį turės apskaičiuoti Rangovas, įvertindamas privedančio nuotekų vamzdžio įgilinimą, siurblių panardinimo gylį, hidraulinius nuostolius slėginėje trasoje, nuotekų geometrinį pakėlimo aukštį ir kita. Būsimų tinklų trasose žemės reljefo aukščius, neturint kitos informacijos, galima preliminariai išsirinkti iš internete viešai prieinamos maps.lt svetainės.

Siurblinę projektuoti pagal Užsakovo patvirtintą techninę politiką (nuoroda adresu https://www.vv.lt/lt/partneriams/)

Prie siurblinės numatyti ne mažesnio kaip 3 m pločio kietos dangos (asfalto ar trinkelių) privažiavimą, kuris baigtųsi šalia siurblinės talpos. Prie siurblinės numatyti kietos dangos takus aplink siurblinės aptarnavimo angą ir iki valdymo ir apskaitos spintų. Kelias ir takai turi būti su bortais ir borteliais. Siurblinę reikės arba aptverti 1,8 m aukščio pintos vielos tinklo tvora su rakinamais vartais, arba apsaugoti jos dangtį antivandalinėmis grotomis. Numatyti siurblinės apšvietimą. Rangovas turės atstatyti esamas išardytas ir/ar pažeistas kietas kelio ir šaligatvio dangas, sutvarkyti aplinką.

Rengiant techninį projektą reikės įvertinti jau paklotus ir perspektyvinius vandentiekio ir nuotekų tinklus bei kitas požemines inžinerines komunikacijas.

Rangovas turės gauti Nacionalinės žemės tarnybos sutikimą dėl leidimo statyti siurblinę ir tiesti tinklus valstybinėje žemėje, kurioje nesuformuoti žemės sklypai.

Rangovas turės:

* + 1. Gauti visus reikiamus sutikimus ir privalomuosius dokumentus inžinerinių statinių projektavimui ir statybos darbams, tame tarpe gauti ir įgyvendinti prisijungimo sąlygas iš AB ,,Energijos skirstymo operatorius“ ir Užsakovo;
    2. Atlikti reikiamus topografinius, geologinius tyrinėjimus;
    3. Projektuojamų nuotekų tinklų atšakų vietas suderinti su gyventojais;
    4. Parengti projektinius pasiūlymus ir juos viešinti Statybos įstatymo ir statybos techninio reglamento STR 1.04.04:2017 ,,Statinio projektavimas, projekto ekspertizė“ nustatyta tvarka;
    5. Projektuojamų nuotekų atšakų vietas suderinti su gyventojais;
    6. Parengti statinio techninį ir darbo projektus vadovaujantis statybos techniniu reglamentu STR 1.04.04:2017 „Statinio projektavimas, projektavimo ekspertizė“ bei kitų statinio projektavimą ir statybą reglamentuojančių teisės aktų reikalavimais, tyrinėjimų duomenimis, technine specifikacija bei prisijungimo sąlygomis;
    7. Gavus raštišką Užsakovo pritarimą statinio projekto sprendiniams, pateikti statinio projektą bendrajai projekto ekspertizei. Esant pastaboms, jas ištaisyti ir pakartotinai su atsakymais į pastabas pateikti pataisytą statinio projektą ekspertizei. Gauti teigiamą ekspertizės išvadą;
    8. Užsakovui patvirtinus projektą, pateikti pilnai sukomplektuotus 3 (tris) projekto egzempliorius popierinėje formoje bei kompiuterinėje laikmenoje. Kompiuterinėje laikmenoje įrašomos projektų kopijos, minimalus raiškos reikalavimas – 200 dpi. Kompiuterinėje laikmenoje brėžiniai turi būti pateikti DWG bei PDF formatuose;
    9. Gauti statybą leidžiantį dokumentą (Užsakovas pateiks įgaliojimą Rangovui);
    10. Įrengti laikinąjį ir nuolatinį informacinius stendus pagal Europos Sąjungos finansuojamų projektų reikalavimus;
    11. Atlikti visus darbus pagal parengtą statinio projektą;
    12. Atlikti statinio projekto vykdymo priežiūros organizavimą ir vykdymą statybos techninio reglamento STR 1.06.01:2016 „Statybos darbai. Statinio statybos priežiūra“ nustatyta tvarka (pagal poreikį);
    13. Išbandyti pastatytas (įrengtas) sistemas, tinklus;
    14. Atlikti vamzdynų TV diagnostiką;
    15. Parengti požeminių inžinerinių tinklų kontrolines geodezines nuotraukas pagal GKTR 2.11.03:2014 tvarką;
    16. Parengti statinio projekto paskutinės versijos brėžinius ir technines specifikacijas su žyma „Taip pastatyta“;
    17. Parengti statinio kadastro duomenų bylą, kurios turi būti pateiktos su išankstine VĮ „Registrų centras“ patikra;
    18. Atlikti statybos užbaigimo procedūras, kurios nustatytos Teritorijų planavimo ir statybos valstybinės priežiūros įstatyme, ir pateikti užpildytą deklaraciją apie statybos užbaigimą (pagal įgaliojimą).
    19. Teikiant galutinį atliktų darbų aktą Rangovas turės užpildyti pastatyto materialaus turto suvestinę lentelę, kurioje galutinė bendra objekto kaina bus išskaidyta į atskirus objektus: tinklai, statiniai, įrengimai. Lentelės formą pateiks Užsakovas.
  1. **Sutartinių įsipareigojimų vykdymo tvarka ir terminai**
     1. Rangovas darbus pradeda nuo Sutarties įsigaliojimo dienos. Projektavimo ir statybos darbai turi būti atlikti per 8 mėnesius nuo Sutarties įsigaliojimo dienos. Sutarties galiojimo terminas, įskaitant apmokėjimo terminą, yra 10 mėn.
     2. Nesibaigus Sutartyje nustatytam darbų atlikimo terminui, Šalių rašytiniu sutarimu darbų atlikimo terminai gali būti pratęsti, jeigu Rangovas, nuo aplinkybės/-ių atsiradimo ne vėliau kaip 5 d. d., pateikia Užsakovui argumentuotą prašymą pratęsti darbų atlikimo terminą ir jame nurodytos aplinkybės yra susijusios bent su viena iš šių aplinkybių:
* Užsakovas nevykdo ar netinkamai vykdo savo įsipareigojimus pagal šią Sutartį ir Rangovas negali vykdyti darbų;
* Užsakovo pateikiami papildomi nurodymai Rangovui turi įtakos Rangovo darbų atlikimo terminams;
* Valstybės ar savivaldos institucijų veiksmai arba bet kokios kitos kliūtys, priskirtinos Užsakovui ir (arba) Užsakovo samdomiems tretiesiems asmenims, trukdo Rangovui laiku atlikti darbus;
* Vykdant darbus paaiškėja šios Sutarties pasirašymo metu nenumatytos aplinkybės (nenumatytas projekto keitimas, trečiųjų asmenų (valstybinių ir savivaldybės institucijų bei įstaigų, vyriausybinių ir nevyriausybinių organizacijų), veiksmai ar neveikimas, ikiteismine ar teismine tvarka vykstantys ginčai, su Sutarties vykdymu susijusių teisės aktų nuostatų pasikeitimas, žemės savininkų, kurių sklypuose pagal projektą ir šią Sutartį turi būti vykdomi darbai, delsimas ar nesutikimas Užsakovo nustatytomis sąlygomis derinti projektą);
* Rangovo darbų atlikimo terminus lemia ypač nepalankios meteorologinės sąlygos (pvz., ekstremalūs šalčiai, ilgalaikės liūtys, pūgos, uraganinis vėjas ir kt.). Ši sąlyga taikoma tik tuo atveju, jei Rangovas darbus vykdė pagal Sutartimi nustatytą darbų atlikimo Grafiką su aiškiai nurodytais konkrečiais darbų atlikimo terminais ir jei pateikė Užsakovui pažymą iš Lietuvos hidrometeorologijos tarnybos apie ypač nepalankias meteorologines sąlygas, kurios pažymoje nurodytame laikotarpyje galėjo turėti įtakos darbų atlikimo terminui. Ši sąlyga netaikoma, jei Rangovas susiplanuoja atvirame ore vykdomus darbus atlikti žiemos laikotarpiu (nuo gruodžio 1 d. iki balandžio 15 d.), kai yra rizika, kad esant minusinei lauko oro temperatūrai ar kitoms oro sąlygoms būdingoms žiemos laikotarpiui (sniegas, apledėjimas, grunto įšalas ir kita)  tam tikro pobūdžio darbai (pvz., mūro, betonavimo, grunto darbai, aplinkos tvarkymo, dangų atstatymo, tinklų tiesimo ir išbandymo, kiti darbai, kurių procese naudojamas vanduo, ir t. t.) nebus tinkamai ir/ar laiku atlikti. Rangovas, planuodamas darbus žiemos laikotarpiu (nuo gruodžio 1 d. iki balandžio 15 d.), kurių tinkamam ir savalaikiam atlikimui gali turėti įtaką žiemos periodo meteorologinės sąlygos, prisiima pilną atsakomybę dėl šių darbų tinkamo atlikimo atitinkamu metu.
  1. **Sutarties vykdymo metu pateikiama dokumentacija**

Rangovas privalės pateikti ir suderinti su Užsakovu:

* + 1. Darbų atlikimo grafiką per 14 k. d. nuo Sutarties įsigaliojimo dienos (grafikas turi būti savaičių tikslumu). Grafiko apačioje pagal darbų pozicijas turi būti pateiktos ir planuojamų atlikti ir aktuoti darbų vertės. Jei Rangovas atliks darbus anksčiau nei nurodyta darbų atlikimo grafike, Aktas teikiamas grafike numatytai sumai ne anksčiau 2 mėn. nei nurodyta grafike.
    2. Rangovas (pagal įgaliojimą) turės atlikti statinių statybos užbaigimo procedūras, pateikti visus reikiamus dokumentus per Lietuvos Respublikos statybos leidimų ir statybos valstybinės priežiūros informacinės sistemos IS „Infostatyba“ išorinę svetainę statybos užbaigimo dokumento gavimui arba pateikti užpildytą deklaraciją.

1. **PAPILDOMA INFORMACIJA**
   1. Darbų vykdymo metu Rangovas turi naudoti tik tas medžiagas, kurias nurodė (nurodytos) Techninės specifikacijos  prieduose Nr. 3.1 ir Nr. 3.2. Šiuose prieduose nurodytos medžiagos turi atitikti Techninės specifikacijos prieduose atitinkamai Nr. 2.1 ir Nr. 2.2 nustatytus reikalavimus ir (arba) būti parinktos iš medžiagų sąrašo, nurodyto <http://www.vv.lt/lt/partneriams/>.
   2. Sutarties vykdymo metu Rangovas turi teisę keisti perkamas medžiagas / gaminius, nurodytus Techninės specifikacijos priede Nr. 3 tik prieš tai gavęs rašytinį Užsakovo sutikimą, ir tik iš pirkimo skelbimo metu galiojusios „Medžiagų, atitinkančių UAB „Vilniaus vandenys“ techninius reikalavimus, sąrašas“ formą skelbiamą https://www.vv.lt/lt/partneriams/. Rangovas keisdamas medžiagas negali didinti perkamų medžiagų įkainių pristatymo ir/ar statybos terminų ir/ar keisti kitas sąlygas.
   3. Sutarties vykdymo metu Rangovas taip pat turi teisę keisti perkamas medžiagas, jeigu tokių medžiagų gamintojas ir (arba) oficialus gamintojo atstovas nebegamina ir tik prieš tai gavęs rašytinį Užsakovo sutikimą. Siekdamas keisti perkamą medžiagą, Rangovas privalo pateikti Užsakovui argumentuotą prašymą su įrodymais, kad gamintojas ir (ar) oficialus gamintojo atstovas tokių medžiagų nebegamina ir kad keičiamos naujos perkamos medžiagos visiškai atitinka Techninės specifikacijos reikalavimus. Rangovas keisdamas medžiagas negali didinti perkamų medžiagų įkainių, pristatymo ir/ar statybos terminų ir/ar keisti kitas sąlygas. Rangovas privalo pateikti keičiamų naujų perkamų medžiagų dokumentus.
   4. Projektas finansuojamasi pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.3.2-VIPA-T-024 priemonę „Nuotekų surinkimo tinklų plėtra“ (Įgyvendinančioji institucija – UAB „Viešųjų investicijų plėtros agentūra“).

**PRIEDAI**:

Priedas Nr. 1. Grafinė dalis.

Priedas Nr. 2.1. Mechanikos medžiagų, gaminių techninės specifikacijos ir jų atitikimas.

Priedas Nr. 2.2. Elektrotechnikos ir automatizacijos techninės specifikacijos ir jų atitikimas.

Priedas Nr. 3.1. Konkrečiai siūlomos mechanikos medžiagos, gaminiai ir jų gamintojai.

Priedas Nr. 3.2. Konkrečiai siūlomos elektrotechnikos ir automatizacijos medžiagos, gaminiai ir jų gamintojai.

Priedas Nr. 4. Darbų kainų žiniaraštis.

Priedas Nr. 5. Projektavimo užduotis.

Priedas Nr. 6. Numatytų prijungti būstų sąrašas.

\_\_\_\_\_\_\_\_\_\_\_